Line Barfod (EL), 2011-01-11:
I Enhedslisten er vi vældig glade for, at man udvider behandlingsgarantien.
Det er rigtig godt, hvis mennesker, der er ude i et misbrug, får mulighed for at komme i gang med en behandling, også selv om det kun er i kortere tid hos kriminalforsorgen.
Det allerbedste ville jo være, hvis man havde sørget for, at de kom i behandling inden, og hvis man i stedet for at sætte dem i fængsel, lod dem komme i behandling, for selve det at være i et fængsel er jo ikke noget, der ligefrem er befordrende for at komme ud af misbrug og for at få en bedre social situation.
Så der er behov for, at vi også gør noget på andre områder, hvis vi gerne vil nedbringe antallet af misbrugere i fængslerne.
Jeg er fuldstændig enig med SF og andre, som har sagt, at det altså er et kæmpe problem, at der ikke er ordentlige tilbud i fængslerne, og at der er skåret så meget, så rigtig mange af de indsatte ikke har noget at lave.
Derfor er der nogle, der kommer ud i et misbrug eller kommer ud i et større misbrug, end de ellers ville have haft, fordi man ikke sørger for, at der er fornuftige aktiviteter.
Det bedste vil jo være, hvis man kan få flere i gang med uddannelse, så folk kan bruge den tid, de sidder indespærret, fornuftigt, til at de faktisk kan få nogle bedre vilkår og har en mulighed for at få en kriminalitetsfri tilværelse, når de kommer ud af fængslerne.
Vi skal også sikre, at der er nogle ordentlige udslusningsforløb.
Det er altså vigtigt, at folk ikke bare bliver løsladt og kommer tilbage til det, de kom fra, men at man sikrer, at der er en ordentlig udslusning, hvor de faktisk kan komme videre i et behandlingsforløb, hvis det er det, der er behov for, og at de kan få et sted at bo, kan få arbejde, uddannelse, hvad der nu skal til for at komme videre.
Så den del af forslaget er vi meget positive over for. I forhold til peberspray er vi lodret imod brugen af peberspray.
Uanset om det er privatpersoner, der går rundt med den i håndtasken, som Dansk Folkeparti argumenterer for at man skal have tilladelse til, eller det er politi, eller det er fængselspersonale, kan vi ikke se, at vi har behov for, at man kan bruge det magtmiddel i Danmark.
Som Institut for Menneskerettigheder påpeger i deres høringssvar, er der stor risiko for alvorlige personskader ved brug af peberspray, og vi kan ikke se, hvorfor man skal bruge den.
Det, vi har set fra politiets anvendelse af peberspray, er jo, at det ikke har ført til, at man bruger skydevåben langt mindre, som argumentet var, men at man nu bare også bruger peberspray og knipler i større omfang, end man gjorde før.
Vi synes ikke, at man skal bruge det magtmiddel, heller ikke i fængslerne.
Vi synes langt hellere, man skal sørge for, at der er mange flere ansatte, at vi ikke har ansatte, der går alene på vagt, at vi har ansatte, der har tid nok til at snakke med folk, kan sørge for at gribe ind i forhold til konflikter i forebyggende øjemed i god tid osv., og som jeg sagde før, kan sikre, at de indsatte faktisk har nogle aktiviteter, især uddannelse, som gør, at de ikke sidder og keder sig og der dermed kommer konflikter. I forhold til spørgsmålet om narkohunde synes jeg, at det, Gadejuristen peger på i sit høringssvar, som der også er et par andre, der har været inde på, er rigtig relevant, nemlig, hvad gør man i de tilfælde, hvor narkohunde markerer, at her har der været narko, og det så viser sig, at der ikke er det.
Det er jo dybt krænkende, hvis der kommer kone og børn, og de får at vide, at der er mistanke om, at de har narko, de bliver taget ud til legemsundersøgelse, eller hvad der ellers skal foregå, og så viser det sig, at der ikke er noget.
Betyder det så, at de alligevel ikke får lov til at besøge den indsatte, eller hvad kommer der til at ske?
Det mener jeg vi må have svar på fra ministeren allerede under udvalgsbehandlingen, og ikke som der er lagt op til i kommentarer til høringssvar, at det først er noget, der kommer, når lovforslaget er vedtaget.
Jeg mener faktisk, at det er ret afgørende, at Folketinget også får et svar på, hvad der skal ske.
Det er det, man burde tage fat i og gøre noget ved i stedet for bare at optrappe kontrol og magtmidler.
Det har vi ingen gode erfaringer med, hverken fra Danmark eller andre lande.
Det er altså det forebyggende, der virker, også i forhold til at sikre gode arbejdsvilkår for de ansatte, og det håber jeg meget at man snart kommer i gang med i stedet for kun at bruge flere magtmidler.